
B9-0053/2020
Eiropas Parlamenta rezolūcija par stāvokli Venecuēlā pēc nelikumīgajām jaunās Nacionālās asamblejas prezidentūras un Prezidija vēlēšanām (parlamentārais apvērsums)
(2020/2507(RSP))
Eiropas Parlaments,
–	ņemot vērā iepriekšējās rezolūcijas par Venecuēlu, jo īpaši 2014. gada 27. februāra rezolūciju par stāvokli Venecuēlā[footnoteRef:1], 2014. gada 18. decembra rezolūciju par Venecuēlu — demokrātiskās opozīcijas vajāšanu[footnoteRef:2], 2015. gada 12. marta rezolūciju par stāvokli Venecuēlā[footnoteRef:3], 2016. gada 8. jūnija rezolūciju par stāvokli Venecuēlā[footnoteRef:4], 2017. gada 27. aprīļa rezolūciju par stāvokli Venecuēlā[footnoteRef:5], 2018. gada 8. februāra rezolūciju par stāvokli Venecuēlā[footnoteRef:6] un 2018. gada 3. maija rezolūciju par vēlēšanām Venecuēlā[footnoteRef:7], 2018. gada 5. jūlija rezolūciju par migrācijas krīzi un humanitāro situāciju Venecuēlā un pie tās sauszemes robežām ar Kolumbiju un Brazīliju[footnoteRef:8], 2018. gada 25. oktobra rezolūciju par stāvokli Venecuēlā[footnoteRef:9], 2019. gada 31. janvāra rezolūciju par stāvokli Venecuēlā[footnoteRef:10], 2019. gada 28. marta rezolūciju par ārkārtas stāvokli Venecuēlā[footnoteRef:11] un 2019. gada 18. jūlija rezolūciju par stāvokli Venecuēlā[footnoteRef:12], [1:  OV C 285, 29.8.2017., 145. lpp.]  [2:  OV C 294, 12.8.2016., 21. lpp.]  [3:  OV L 316, 30.8.2016., 190. lpp.]  [4:  OV C 86, 6.3.2018., 101. lpp.]  [5:  OV C 298, 23.8.2018., 137. lpp.]  [6:  OV C 463, 21.12.2018., 61. lpp.]  [7:  Pieņemtie teksti, P8_TA(2018)0199.]  [8:  Pieņemtie teksti, P8_TA(2018)0313.]  [9:  Pieņemtie teksti, P8_TA(2018)0436.]  [10:  Pieņemtie teksti, P8_TA(2019)0061.]  [11:  Pieņemtie teksti, P8_TA(2019)0327.]  [12:  Pieņemtie teksti, P9_TA(2019)0007.] 

–	ņemot vērā paziņojumus par stāvokli Venecuēlā, kurus Komisijas priekšsēdētāja vietnieks/ Savienības Augstais pārstāvis ārlietās un drošības politikas jautājumos (PV/AP) sniedzis 2019. gada 10. janvārī, 2019. gada 26. janvārī, 2019. gada 24. februārī, 2019. gada 28. martā, 2019. gada 4. aprīlī, 2019. gada 30. aprīlī, 2019. gada 18. jūnijā, 2019. gada 16. jūlijā, 2019. gada 13. augustā, 2019. gada 27. septembrī, 2019. gada 21. decembrī un 2020. gada 9. janvārī, kā arī viņas runaspersonas sniegtos paziņojumus 2019. gada 17. septembrī, 2019. gada 16. decembrī un 2020. gada 5. janvārī,
–	ņemot vērā Padomes 2019. gada 11. novembra Lēmumu (KĀDP) Nr. 2019/1893, ar ko groza Lēmumu (KĀDP) Nr. 2017/2074 par ierobežojošiem pasākumiem saistībā ar situāciju Venecuēlā[footnoteRef:13], un ar kuru līdz 2020. gada 14. novembrim pagarina šo pašlaik spēkā esošo mērķtiecīgo ierobežojošo pasākumu piemērošanu, [13:  OV L 291, 12.11.2019., 42. lpp.] 

–	ņemot vērā Venecuēlas konstitūciju,
–	ņemot vērā Starptautiskās Krimināltiesas (SKT) Romas statūtus,
–	ņemot vērā ANO augstās cilvēktiesību komisāres (UNHCHR) 2019. gada 4. jūlija ziņojumu par Venecuēlu,
–	ņemot vērā Kito procesa Piekto starptautisko tehnisko sanāksmi, kas notika Bogotā 2019. gada 14. un 15. novembrī,
–	ņemot vērā Reglamenta 132. panta 2. punktu,
A.	tā kā saskaņā ar Venecuēlas konstitūciju parlamenta deputāti ik gadu 5. janvārī ievēlē priekšsēdētāju uz viena gada termiņu;
B.	tā kā notikumi saistībā ar plānotajām Venecuēlas Nacionālās asamblejas priekšsēdētāja vēlēšanām 2020. gada 5. janvārī bija Nicolás Maduro režīma rīkots parlamentāra apvērsuma mēģinājums un vēršanās pret Nacionālās asamblejas demokrātisku un konstitucionālu darbību;
C.	tā kā drošības spēki brutāli liedza asamblejas priekšsēdētājam Juan Guaidó vadīt sesiju, vairākiem opozīcijas deputātiem neļāva iekļūt Nacionālajā asamblejā un tika bloķēta arī preses piekļuve šai ēkai;
D.	tā kā Luis Parra, kurš nesen tika izslēgts no opozīcijas partijas saistībā ar apvainojumiem korupcijā, pasludināja sevi par Nacionālās asamblejas priekšsēdētāju un piedalījās improvizētā un nelikumīgā zvēresta nodošanas ceremonijā;
E.	tā kā L. Parra ievēlēšana atzīstama par nenotikušu, jo sesija netika oficiāli atklāta, netika noteikts kvorums un izziņota oficiāla balsošana; tā kā bruņoto spēku pārstāvji vairāk nekā stundu pārbaudīja katra parlamenta deputāta pilnvaras, tā mēģinot aizkavēt sesiju un neļaut asamblejā panākt kvorumu;
F.	tā kā dažas stundas vēlāk parlamenta deputātu vairākums sarīkoja ārkārtas sanāksmi opozīcijas laikraksta El Nacional galvenajā mītnē, kurā 100 no 167 asamblejas locekļiem nobalsoja par J. Guaidó atkārtotu ievēlēšanu parlamenta priekšsēdētāja amatā 2015.–2020. gada sasaukuma pēdējam gadam;
G.	tā kā Nacionālās asamblejas 2020. gada 7. janvāra oficiālā sēde noslēdzās ar J. Guaidó zvērestu, stājoties priekšsēdētāja amatā, un tas notika, neraugoties uz N. Maduro režīmam lojālo spēku mēģinājumiem nepieļaut sesijas norisi, tostarp kavējot iekļūšanu ēkā un mēģinot atslēgt tai elektrības padevi;
H.	tā kā 2018. gada 20. maijā rīkotās prezidenta vēlēšanas notika, neievērojot obligātos starptautiskos standartus attiecībā uz ticamu procesu; tā kā ne ES, ne citas reģionālās organizācijas un demokrātiskās valstis nav atzinušas nedz vēlēšanas, nedz šajā nelikumīgajā procesā ieceltās amatpersonas;
I.	tā kā 2019. gada 10. janvārī N. Maduro valsts Augstākajā tiesā nelikumīgi piesavinājās prezidenta pilnvaras, pārkāpjot konstitucionālo kārtību; tā kā 2019. gada 23. janvārī likumīgi un demokrātiski ievēlētais Nacionālās asamblejas priekšsēdētājs J. Guaidó nodeva zvērestu, stājoties Venecuēlas pagaidu prezidenta amatā saskaņā ar Venecuēlas konstitūcijas 233. pantu;
J.	tā kā gandrīz 60 valstis un arī Eiropas Parlaments ir atzinuši J. Guaidó par likumīgo Venecuēlas pagaidu prezidentu;
K.	tā kā 2019. gada 16. decembrī Venecuēlas Augstākā tiesa un neatzītā Konstitucionālā asambleja vēl četriem Nacionālās asamblejas deputātiem — Jorge Millán, Hernán Alemán, Carlos Lozano un Luis Stefanelli — atņēma konstitucionāli piešķirto parlamentāro imunitāti, un tagad tā atņemta jau 26 parlamenta deputātiem; tā kā šis lēmums, kas pēc Augstākās tiesas lūguma tika pieņemts, pamatojoties uz ģenerālprokurora apsūdzībām, ir nopietns konstitūcijas noteikumu, tiesiskuma un demokrātiskā varas dalīšanas principa pārkāpums;
L.	tā kā turpinās vēršanās pret Nacionālās asamblejas locekļiem, tostarp 59 deputātu vajāšana un iebiedēšana, ko veic gan neoficiāli grupējumi, gan drošības struktūras, 29 deputāti patvaļīgi aizturēti un 27 devušies piespiedu trimdā, un tas kavē Nacionālās asamblejas konstitucionālo darbu;
M.	tā kā cilvēktiesību, likuma varas un demokrātijas situācija Venecuēlā daudzus gadus ir turpinājusi būtiski pasliktināties, jo īpaši pēc N. Maduro nākšanas pie varas apstrīdētajās 2013. gada vēlēšanās; tā kā valstī ir būtiski saasinājusies politiskā, ekonomiskā, institucionālā, sociālā un daudzdimensionālā humanitārā krīze; tā kā pieaugošais zāļu un pārtikas trūkums, masveida cilvēktiesību pārkāpumi, hiperinflācija, politiskā apspiešana, korupcija un vardarbība apdraud cilvēku dzīvības un spiež viņus bēgt no valsts,
1.	stingri nosoda N. Maduro režīma īstenoto parlamentāro apvērsumu un to, ka Nacionālajai asamblejai kā Venecuēlas demokrātiskajai likumīgajai struktūrai ir liegts pildīt savas pilnvaras, kuras tai devusi Venecuēlas tauta;
2.	pauž nožēlu par šiem nopietnajiem pārkāpumiem, kas nav savienojami ar likumīgu Nacionālās asamblejas priekšsēdētāja vēlēšanu procesu un ir jauns solis ceļā uz Venecuēlas krīzes saasināšanos;
3.	apsveic J. Guaidó ar atkārtotu ievēlēšanu Nacionālās asamblejas priekšsēdētāja amatā, neraugoties uz visiem šķēršļiem un kavēkļiem 7. janvāra oficiālajā sēdē, tostarp tam, ka viņam un citiem deputātiem nācās izcīnīt iekļūšanu asamblejas ēkā;
4.	atkārtoti pauž pilnīgu atbalstu J. Guaidó kā likumīgajam Venecuēlas pagaidu prezidentam saskaņā ar Venecuēlas konstitūciju, kā noteikts tās 233. pantā;
5.	atkārtoti pauž pilnīgu atbalstu Nacionālajai asamblejai, kura pašlaik ir vienīgā likumīgi ievēlētā Venecuēlas demokrātiskā struktūra un kuras pilnvaras, tostarp tās deputātu pilnvaras un drošība, ir jāatjauno un jārespektē;
6.	uzstāj, ka miermīlīgu un politisku risinājumu var panākt tikai tad, ja Nacionālā asambleja kā vienīgā demokrātiski ievēlētā struktūra Venecuēlā tiek pilnībā respektēta un ja tās deputāti var brīvi īstenot savas konstitucionālās pilnvaras;
7.	norāda, ka jebkādam dialogam jābalstās uz Venecuēlas Nacionālajā asamblejā pieņemtu plānu; uzstāj, ka dialoga galvenajam mērķim jābūt mierīgai pārejai uz demokrātiju, radot apstākļus, kas ļautu sarīkot brīvas, pārredzamas un ticamas prezidenta vēlēšanas, balstoties uz stingri noteiktiem termiņiem, taisnīgiem nosacījumiem visiem dalībniekiem, pārredzamību un uzticamu starptautisku novērotāju klātbūtni;
8.	atgādina, ka brīvu un uzticamu starptautiski uzraudzītu prezidenta vēlēšanu organizēšana un valsts iestāžu, tostarp Nacionālās vēlēšanu padomes (CNE) un Augstākās tiesas, demokrātiska atjaunošana ir būtiska, lai Venecuēlā rastu ilgstspējīgu risinājumu;
9.	uzsver, ka ir ārkārtīgi svarīgi, lai Nacionālā asambleja izveidotu jaunu, neatkarīgu un pārredzamu Nacionālo vēlēšanu padomi (CNE), kas būtu pilnībā iekļaujoša un līdzsvarota tās pārstāvībā un sastāvā;
10.	atgādina, ka demokrātijas institūciju un principu respektēšana un tiesiskuma nodrošināšana ir svarīgi nosacījumi, lai rastu mierīgu un ilgtspējīgu Venecuēlas krīzes risinājumu tās iedzīvotāju labā;
11.	atgādina, ka ES ir gatava atbalstīt patiesu procesu virzībā uz krīzes mierīgu un demokrātisku risinājumu;
12.	aicina Komisijas priekšsēdētājas vietnieku/Savienības augsto pārstāvi ārlietās un drošības politikas jautājumos (PV/AP) pastiprināt ES reakciju nolūkā atjaunot demokrātiju Venecuēlā, tostarp paplašinot mērķtiecīgas sankcijas pret personām, kas atbildīgas par cilvēktiesību pārkāpumiem un represijām, un attiecinot šīs sankcijas arī uz viņu ģimenes locekļiem;
13.	uzskata, ka ES būtu jāatzīst vienīgi likumīgā pagaidu prezidenta J. Guaidó ieceltā Venecuēlas diplomātiskā pārstāvniecība; tādēļ prasa atcelt jebkādu diplomātisko akreditāciju misijām, kas saistītas ar N. Maduro un viņa nedemokrātisko valdību;
14.	uzdod priekšsēdētājam šo rezolūciju nosūtīt Padomei, Komisijai, Komisijas priekšsēdētājas vietniekam / Savienības augstajam pārstāvim ārlietās un drošības politikas jautājumos, Venecuēlas Bolivāra Republikas likumīgajam pagaidu prezidentam un Nacionālās asamblejas priekšsēdētājam, Limas grupas valstu valdībām un parlamentiem, Eiropas un Latīņamerikas Parlamentārajai asamblejai un Amerikas Valstu organizācijas ģenerālsekretāram.

